怪石
作者：金君卿
朝代：宋

paragraphs: 凡物以怪見憎嫉，爾獨何爲人采拂。
巉頑累疊百千狀，人獸鬼魅相髣髴。
裸蠻面縛夷吾囚，日剝風皴子胥骨。
比干愛主心見剖，孫子兼人足先刖。
枯龜灼墨足兆坼，蟄蛇驚春暫蟠屈。
古器斷爛猶斵雕，老木鱗皴半枯杌。
僧軒閑殺日月長，劚地擠排破煙鬰。
簷溜滴窮蛾子垤，蔓延引入蝸牛窟。
我來不以爾貌取，所愛鏗然最堅質。
終當鍛鍊持補天，安此兀兀爲玩物。